Kregiñ a ran an den da wiskañ e chupenn en dro. Ur chupenn c'hlas, dineuz. N'eo ket ur roched hag ur gravatenn a zo dindani, ur c'hozh t-shirt ha netra all, ur re vragoù jeans, ur re votoù lêr Mephisto memestra. Plijout a ra ar botoù dezhañ ; pouezus eo pa valeer kalz.  Gwisket e chupenn gantañ e laka e ostilhoù enni. N'eus ket bet ezhomm a galz a dra. Ur gontell, un eil kontell e strad chakod e vragoù, un trede hini kuzhet e-barzh seul ar votez Mephisto kleiz. Kontilli n'o deus netra dibar, istor ebet dezho ; troc'hañ a reont, trawalc'h eo. E vanegoù a zo gantañ c'hoazh. Pouezus ar manegoù ivez, 'forzh piv a oar se bremañ, re aes e vezer tapet 'mod all. Pa vez klasket war ho lerc'h, 'pezh ne oa ket c'hoarvezhet c'hoazh, dezhañ da c'houzout. Ar re a veze tapet gantañ ne  vankent da zen peurliesañ. Ha ne vezent ket adkavet buan. Ur c'hav didud en ur c'harter hogos didud ivez, dindan un ti dismantret n'eus ennañ nemet un nebeud drameien bet tapet ganto muioc'h eget ma c'hellont gouzañv, kalz re evit gellout klevet an huchadennoù, pe dic'houest da ober an disterañ difoc'h etrezo hag ar re a glevont a -hed an deiz, tud o vouskomz en ho divskouarn, ijinadennoù o speredoù aet sod pell 'zo.